Komission tiedonanto tutkimus- ja kehitystyöhön myönnettävää valtion tukea koskevien yhteisön puitteiden muuttaminen (98/C 48/02)

(ETA:n kannalta merkityksellinen teksti)

1. Euroopan yhteisön perustamissopimuksen 130 artiklan 1 kohdassa todetaan, että yhteisön ja jäsenvaltioiden on toteutettava toimia, joilla pyritään "edistämään keksintöjä, tutkimusta ja teknologista kehittämistä koskevan politiikan antamien teollisten mahdollisuuksien parempaa hyväksikäyttöä".

2. Euroopan yhteisön perustamissopimuksen 3 artiklan g alakohdassa vahvistetun periaatteen mukaisesti tällaisten jäsenvaltioiden toteuttamien toimien on oltava yhteismarkkinoiden ja Euroopan yhteisön perustamissopimuksen 92 ja 93 artiklaan perustuvien, valtion tukea koskevien sääntöjen mukaisia.

3. Kilpailupolitiikan yhtenä tavoitteena on kehittää yhteisön teollisuuden kansainvälistä kilpailukykyä ja edistää tällä tavoin Euroopan yhteisön perustamissopimuksen 130 artiklan 1 kohdassa vahvistettujen tavoitteiden saavuttamista. Kilpailusääntöjä on tämän vuoksi sovellettava rakentavasti, jotta edistetään yhteistyötä, joka auttaa uuden teknologian kehittämisessä ja levittämisessä jäsenvaltioihin, samalla kun noudatetaan teollis- ja tekijänoikeuksia koskevia sääntöjä. Valtion tukia valvottaessa on kiinnitettävä huomiota tarpeeseen saattaa voimavarat niiden alojen käyttöön, jotka vaikuttavat yhteisön teollisuuden kilpailukyvyn parantamiseen.

4. Komissio on ilmaissut myönteisen kantansa tutkimus- ja kehitystyöhön myönnettävään valtion tukeen asianomaisissa yhteisön puitteissa (1). Näiden puitteiden 9 kohdan mukaisesti komissio voi milloin tahansa yhteistyössä jäsenvaltioiden kanssa päättää muuttaa puitteita, jos se osoittautuu aiheelliseksi kilpailupolitiikkaan liittyvien syiden vuoksi tai muun yhteisön politiikan ja kansainvälisten sitoumusten huomioon ottamiseksi.

5. Komissio on hiljattain yhteistyössä jäsenvaltioiden kanssa tarkastanut nämä puitteet tiettyjen maatalousalalla myönnettävien tutkimus- ja kehitystukien osalta. Komission päätelmien mukaan olisi suotavaa, että 75 prosentin enimmäisrajaa, jota sovelletaan kaikissa niissä tapauksissa (perustutkimusta lukuun ottamatta), joissa tuki täyttää Euroopan yhteisön perustamissopimuksen 92 artiklan 1 kohdan edellytykset, ei sovellettaisi tämän alan politiikkaan, vaan sallittaisiin enintään 100 prosenttiin kohoavat tukiprosentit määritellyissä olosuhteissa WTO-sopimukseen perustuvien Euroopan yhteisön velvoitteiden mukaisesti. On muistettava, että maataloussopimuksessa mahdollistetaan poikkeukset tukia koskevasta sopimuksesta, jos tuki liittyy yleisluonteiseen maataloutta koskevaan tutkimukseen.

6. Tämän toimintaperiaatteellisen tavoitteen saavuttamiseksi puitteisiin lisätään kohta seuraavasti:

"5.14

Euroopan yhteisön perustamissopimuksen liitteessä II oleville tuotteille myönnettävän tutkimus- ja kehitystuen osalta ja poiketen toisaalla näissä puitteissa täsmennetyistä tuen intensiteettiä koskevista rajoituksista tai korotuksista komissio sallii, kuten aikaisemmin, enintään 100 prosentin bruttointensiteetin myös sellaisissa tapauksissa, joissa yritykset suorittavat tutkimus- ja kehitystyötä, edellyttäen, että kaikki neljä seuraavista edellytyksistä täyttyvät kussakin tapauksessa:

- T& K palvelee yleisluonteisesti asianomaista alaa (tai osa-alaa) vääristämättä kohtuuttomasti kilpailua muilla aloilla (tai osa-aloilla),

- tiedot julkaistaan tarkoituksenmukaisissa lehdissä, joilla on vähintään kansallinen levikki ja jotka eivät rajoitu minkään erityisen järjestön jäseniin, sen varmistamiseksi, että kuka tahansa työstä mahdollisesti kiinnostunut toimija saa vaivatta tiedon työn suorittamisesta ja että työn tulokset ovat kaikkien kiinnostuneiden osapuolten saatavilla tai ne saatetaan kaikkien saataville pyynnöstä. Nämä tiedot on julkaistava viimeistään silloin, kun tiedot voidaan antaa jonkin tietyn järjestön jäsenille,

- kaikkien kiinnostuneiden osapuolten, mukaan lukien tuen saaja, on mahdollista hyödyntää työn tuloksia samoista lähtökohdista sekä kulujen että ajan osalta,

- tuki täyttää monenvälisten kauppaneuvottelujen Uruguayn kierroksen aikana tehdyn maataloussopimuksen liitteessä `Kotimainen tuki: Perusteet alennussitoumuksista vapautumiselle` määrätyt edellytykset (²).

Liitteen II tuotteille myönnettävä tutkimus- ja kehitystukea, joka ei täytä edellä mainittuja edellytyksiä, tarkastellaan nykyisiin puitteisiin sisältyvien tavanomaisten sääntöjen mukaisesti.

Tarkastellessaan jäsenvaltioiden ilmoittamia tukijärjestelmiä komissio varaa itselleen oikeuden pyytää ilmoitusta merkittävistä järjestelmää soveltavista yksittäisistä tapauksista.

(²) EYVL L 336, 23.12.1994, s. 31."

(1) EYVL C 45, 17.2.1996, s. 5.